**ОТЧЕТ**

**за дейността**

**на**

**НЧ ”Дядо Стойно-1927”**

**с. Поповци**

**за 2022 ГОДИНА**

И през 2022 г. ние продължихме традицията да работим по програмата , приета на заседание на читалищното настоятелство и Устава на читалището. Дейността беше наистина многообразна. Продължихме таблата с фотоси и слайд шоуто и албумът и летописната книга под надслов “Пишем нашата история- заедно”. Приетата Програма за годината беше изпълнена, като в движение се правиха и нови допълнения, съобразно желанията на членовете на читалището и нововъзникнали идеи и събития.

95 години от създаването на читалището , цялата ни многообразна дейност за стари и за млади, стана достояние не само на хората от кметството, но и на обществеността на Габрово чрез подлистника в 100 Вести. Тази идея се оказа доста добра, не само за представяне на всичките ни събития, креативни идеи, но и за поддържаните традиции и добра връзка между поколенията. Активно презентираме всичко, което се случва в нашето читалище и на страницата ни във Фейсбук, освен с пъстри и въздействащи афиши и лични съобщения.

**Бабинден**

С цветя уважихме всички най- възрастни баби в кметството като жест на внимание към мъдростта и труда им за семействата , децата и общността. Направихме паметно табло за бабите- Чанка и Минка, които години наред предаваха ритуала на младите майки. Подарихме кенарени кърпи на 5 млади майки, които присъстваха с децата си. В конкурса “От сръчните ръце на баба” се включиха 12 майсторки на плетива и изработените терлици и чорапи бяха дарение за членове на читалището, ръководителите на самодейните състави и юбиляри. Преждите бяха дарение от редовна наша дарителка.

**Трифон Зарезан**

Традиция е по празничния календар да се честват всички празници и да се предават на младите обредите и обичаите. Две в едно стана честването на на Св. Харалампий и Трифон Зарезан с конкурс за най- добро вино и мед. Наградихме по 3 производители с грамота и предметна награда и направихме табло със снимки от няколко години назад

**8 март**

Празникът е традиционно тачен празник от населението на кметство Поповци. Уважихме с цветя всички наши самодейки и малки подаръци за спомен за 30 жени- ръководителките на самодейните състави и жените от читалищното настоятелство и доброволките. С поздравителен адрес, цвете и подарък поздравихме всички юбиляри, млади семейства и златна сватба.

**Лазаруване**

За осма поредна година 16 момичета от читалището пресъздадоха обичая . Запознахме малките лазарки с ритуала, направиха си красивите кошнички и подготвиха лазарски песни. Подарихме на всички лакомства, които нямаше как да съберат по къщите и си направихме снимки за спомен на всички с лазарските носии, венци и кошнички с цветя и хубави лазарски песни и хора, заедно с бабите пред читалището.

**Зимен и пролетен турнир по спортна табла и шах**

Традиционен за нашето читалище и с гостуванията на партньорите ни от Съюза на слепите в Габрово. Както винаги досега се играха 3 турнира по шахмат за деца, по шахмат за мъже и жени и по спортна табла. Състезаваха се 17 мъже ,жени и деца, от 93-годишния доайен Аврам Ботев до 6-годишния Иван Екимов от селата на кметството Куката, Гледаци, Дивеци и Думници и гости от ШК "Орловец 1997" и СКХУ "Бялата лястовица" от Габрово. Участваха 4 момчета и едно момиче. Преди турнира по шахмат се проведе малка атракция. Героят от държавните първенства за ученици в Казанлък и Асеновград Денислав Иванов изнесе сеанс на останалите участници. Той спечели 5 партии и завърши наравно само с Николай Попов и 9-годишния Стефан Тотев. В турнира по табла победител е Петко Ботев от Думници с 3 победи и една загуба. Всички участници получиха грамоти и символични награди от читалището. От всички бе събрана такса за участие в турнирите, която заедно с част от наградния фонд, определен от читалището е преведена за лечението на Диана Петрова- член на читалището.Състезанието бе организирано и проведено от Клуба за спортни игри "Игнат Симеонов" към НЧ "Дядо Стойно1927" с. Поповци. Коледен турнир също се проведе с 12 участника, красиви снимки, забавление, много награди и празнична почерпка.

М.с. по шах Борислав Атанасов- треньор и съдия на всичките състезания.

**Петдесетница** се състоя в храм”Св. Николай” с празнична литургия и курбан за здраве и голямо посещение от населението от кметството.

**1 юни**

Всичките ни деца до 5г. и актьорите от ТС”Смехоранчета”- 37 на брой посетиха спектакъла на ДКТ- Габрово- “Тримата братя и златната ябълка”. Снимки с директора и актьорите, игра по сцената и запознаване с куклите, вълнуващо преживяване за всички деца и актьори, които вече са наши приятели.

**Благотворителност**

Пролетен концерт за обществеността на Габрово в зала “Възраждане” с цел набиране на средства за лечение на млад член на читалището в чужбина. Участваха нашите самодейни състави и много творци- художници, певци, танцьори от града. Имаше и щандове с предмети и изложба на картини.

Проведохме и дарителска кампания за пострадалото от наводнението читалище от Каравелово- 85 дарители, събрани 620 лв. И много дрехи и завивки.

**Детско лято 2022**

Темата беше “Какъв избирам да бъда? ” Много интересна и смислена програма за 45 деца, които традиционно се включват в нашите занимания. Гостуваха ни пожарникарите, криминална полиция, БЧК, велосипедистите от КК Янтра- Исполин. Заниманията със светофар и пътни знаци и велопохода по много забавен начин дадоха знания на децата по безопасност на пътя и засилиха любовта им към този спорт. . Децата се запознаха с всички добродетели, научиха песнички, стихчета, четоха книжки, попаднаха в света на флашмоб и уличните танци. Репетираха усърдно, изработваха предмети и всичко беше представено в Работилничката на открито на Богородичния събор.

Менторите отново имаха тридневен семинар. От този тренинг “Детското лято- връзка между поколенията“ , читалищното ръководство си направи извода, че за поредна година този модел сработва, разширява се и предизвиква интерес не само у децата, а и в техните родители като се чуха гласове тази занималня да е през цялото лято, защото децата не само се забавляват, а и научават нови неща, придобиват нови умения и отношения, а менторите трупат опит в работата с децата, който ще се окаже успешен и бъдещото им лично и професионално израстване.

 **Богородичен събор**

 Невероятен интерес- над 800 човека уважиха празника, малки и големи, стари и млади. Децата бяха направили щанд със своите сътворени предмети по време на детското лято. Жените и бабите приготвиха от сърце вкусни солени и сладки домашни храни. Имаше и мед и сладко от черни боровинки, високо от Балкана събрани. Добрите ни приятели от ДЦДМУ-Габрово отново бяха наши гости и се забавляваха от сърце. И техният щанд с творения на децата беше посетен от присъстващите на събора

Курбанът за здраве, дарение от всички Марии от селото, отслужен от отец Стефан, традиционно изпълни духовното пространство на поляната с преклонение към Божията майка. Самодейците от ВГ ”Росна китка” с ръководители Цанка Иванова и Петър Райков и Танцов клуб ”Яница” с ръководител Янка Колева изпяха най- хубавите си песни и изиграха най- кръшните си хора. Куклената Радостина Андреева отново с креативни идеи, кукли и декори, създава настроение на децата, посетили събора. Харизмата, професионализма и талантът на народните певци Димитър Аргиров и Соня Чакърова помогнаха много за настроението на присъстващите. Забавленията продължиха с- DJ и водещ - [Красимир Цонев](https://www.facebook.com/profile.php?id=100000578866871&__cft__%5b0%5d=AZWcmsBkiKIM4tbS0ob_eRJTOkZjttyci1Rw38-_1oEhbFQV0K56g_uWnViAsgqwF__Z11FE2OFVwYTgZSwF8bVWAi4cmtRPNdCR2seTWKvICdW35tp7vGFB_1xgRN0u3C0sAUG2-xWoo-G_AoRjp3ZT&__tn__=-%5dK-R), Осветление [DJ Party Style BG](https://www.facebook.com/djpartystylebg?__cft__%5b0%5d=AZWcmsBkiKIM4tbS0ob_eRJTOkZjttyci1Rw38-_1oEhbFQV0K56g_uWnViAsgqwF__Z11FE2OFVwYTgZSwF8bVWAi4cmtRPNdCR2seTWKvICdW35tp7vGFB_1xgRN0u3C0sAUG2-xWoo-G_AoRjp3ZT&__tn__=-%5dK-R) и SOUND Support - Vasilev Music. За трапезата се погрижиха търговци от Павликени, с вкусната скара- бира и добро обслужване.

**1 Октомври**

Денят на възрастните хора беше отбелязан със специално внимание към дълголетниците в кметството над 85 години- 10 човека и с останалите възрастни над 48 души беше организиран празник с томбола, подаръци и много настроение. Почетен беше с петохлебие и Покров Богородичен и деня на поезията и на музиката.

**Селски МОЛ**

Традиционно стана участието ни в МОЛа, където нашите баби представят вкусни неща, произведени и приготвени в домашното им стопанство , а средствата се ползват за нуждите на читалището. Тази година 24 жени се включиха и се събраха 210 лв за читалищни нужди.

**Дейности по проект “Театър под върбите на село” с финансовата подкрепа на Национален фонд “Култура” по програма “ ПРОГРАМА ЗА ВЪЗСТАНОВЯВАНЕ И РАЗВИТИЕ НА ОРГАНИЗАЦИИ В ОБЛАСТТА НА ЛЮБИТЕЛСКОТО ТВОРЧЕСТВО”, за периода 1 октомври 2022- 1 ноември 2023 ОТКРИВАНЕ: 1 октомври 2022/ събота/, 11.00 часа, под върбите на поляната**

**ИНФОРМАЦИЯ ЗА ПРОЕКТА**

**„ТЕАТЪР ПОД ВЪРБИТЕ НА СЕЛО”**

**1. Целта на проекта и предвидена аудитория**

* Превръщане на откритото пространство под върбите в центъра на селото в театрална площадка;
* Подобряване на равния достъп на Учене през целия живот и достъп до култура на всички поколения;
* Компенсиране на всички неудобства , създадени от пандемията, нарушили ритъма на репетиции и участия на театралния състав
* Развиване на съществуващото партньорско сътрудничество между детския състав и Младежкия театрален състав
* *:*Културно оживяване на този зелен оазис в центъра на селото
* Намаляване на различита между различните населени места с леснодостъпни форми на културен живот

По Устав нашето читалище има цели, които точно се вписват в идеята на проекта:

* Развитие и обогатяване на културния живот;
* Разширяване на знанията на гражданите и приобщаването им към ценностите и постиженията на науката, изкуството и културата;
* Приобщаване на младите хора и децата към Европейските ценности в областта на културата

**ЦЕЛИ:** Финализиране на представление. Запознаване с театралната среда и професиите на тетралния екип Сценографско оформление на спектакъла Усвояване на нови атрактивни театрални умения Запознаване на родителите с осмислянето на свободното време на техните деца Творческа почивка през антракта Подготовка за новия мюзикъл Визуално представяне и описание на героите Представяне в конкурсни програми Популяризиране и поддържане на творческия потенциал на актьорите Приобщаване на различните групи към културния продукт Презентиране на различни жанрове от уличния театрален спектакъл, герои, декор, костюми Представяне на многообразието на приказния свят за малки и големи

Предвижда се ангажиране на над 1200 аудитория , защото салонът на нашето читалище е за 180 човека, поляните дават големи възможности и салоните на фестивалите и другите читалища имат голям капацитетС Онлайн платформата ще се достигне до потребители от мрежите и ползватели на интернет.

**Денят на народните будители в Поповци.**

Млади хора с интереси в историята и писаното слово. Отвсякъде звучат думи за и от народните будители. Лее се българска реч, омайна сладка. Посланията на вчерашните и днешни будители докосват сърцата и душите. Историкът Петър Тоцев с похватите на словото ни пренесе назад във времето. Най-големият дарител Пейо Пеев раздава автограф на написаната от него книга и беше силно впечатлен от замисъла и вдъхновението на читалищните дейци. Отец Стефан раздаде свои стихосбирки и сподели за силата на нашата азбука. Щандове с книги на вчерашни будители и местни творци. Много детски книжки и много приказки. И звънливите гласчета на Мая и Нинка и прекрасния глас на Тихомир-талантлив актьор. Силно прозвучаха Вазовите песни в изпълнението на Пламен- друг млад талант. ТС "Смехоранчета" с техния ръководител Виктория Петрова направиха празника цветен, а спомените на присъстващите от техните лични будители предизвикаха умиление. Някакси по домашному, сърдечно и близко премина една вълнуваща вечер с отблясъците от невероятните картини на Плами и Гери. Кметът Румяна Иванова награди и тримата най-активни читатели на нашата библиотека Величка Трифонова, Златка Георгиева и Тодор Мандалиев. Приятелите и съмишленици от ДКТ Габрово - Радостина Андреева и лично неговият директор Алфидин Ахмедов, ни поднесоха поздравителен адрес с много силно чувство на признание към читалището като храм на духовността и с отношение към съвременното будителство. Тунева отново направи украса да е ведро и приятно на всички присъстващи. Гостите от ИМКА и колегите от Думници, останаха очаровани от празника. Накрая полетя запален фенер като преклонение към тези, които със слово и мисъл са правили всичко, за да ни има нас и да остане България.

**Работа на Клуб”Здраве и дълголетие**”

Обединява над 20 жени на възраст от 55 до 89 години с цикъл беседи по история, демографки проблеми, социологически барометър на събитията в Европа и България. Цикълът беседи в Клуба е посветен на всички алтернативни методи на лечение, на грижите за тялото, душата и Духа на човека. Беседи изнася по календар и Нели Пенева -социологически разрез на българската и европейската действителност, хомеопатия и позитивно мислене, празничен календар за годината, четене и обсъждане на книги и вестници. С общо веселие с народни хора се честват и всички рождени дни.

**Духовни празници на с.Поповци**, посветени на духовният закрилник на селото Св.Николай Чудотворец- Никулден с курбан в храма”Св. Николай” за 50 човека.

**Коледни и Новогодишни празници**

Конкурс за коледни рисунки с награди за 15 деца. Коледно тържество в партньорство с Клуба на инвалида- Габрово с над 86 участника, много добро настроение и празнични ритуали и подаръци, поздравления с песнички и стихчета от децата от ЦДГ”Мечо Пух” в Поповци. Коледни чудесии с дядо Коледа и Веселушка- ДКТ Габрово за над 80 присъстващи деца, майки и баби с песни и стихчета и много подаръци. Коледна дискотека с представяне на Коледарите от Етъра, които предизвикаха огромен интерес с чудното си пеене и наричане. Нашите добри баби- плетачки изплетоха над 40 чифта чорапи и терлици, с които зарадвахме нашите приятели- актьори от ДКТ- Габрово. Арт- работилничката ” Творителница с мама” стартира за Коледа с участието на 15 деца и 4 млади майки и да ва заявка да стане традиционна по приложно изкуство по повод всякакви празници. Първите изработени торбички със съдействието на РЕКИЦ отидоха като коледен подарък за мама.

 **Участия на ВГ”Росна китка”**

 Лазаровден на Поповци, Богородичния събор, както и на националните фолклорни фестивали в Ловеч, Обединение, Априлци, Казанлък, Царевец. Проблем е съставът на групата, който застаря и се намали значително. Трябва да се търсят още самодейци, за да се поддържа добрата традиция.

**Участия на Танцов клуб“Яница“**

 Янка Колева със своите танцьори вече имат свои участия извън нашето кметство на фестивали и на фестивала- Бяла, Полски Тръмбеж, Узана.

**Екскурзии**

17 желаещи посетиха парка с водните лилии в град Плевен. Има известно нежелание за организирането на екскурзии и отделни членове на читалището посещават екскурзии и с други организатори.

**Библиотеката**

Работи добре и през 2022 година. Има регистрирани вече над 5691книги и над 26 читатели, като особено активни са възрастните жители на селото. Децата работиха с книгата повече през лятната занималня и помогнаха много за пренареждане на целия библиотечен фонд. И през тази година има дарители на книги 6 души, общо с 300 книги. Закупени бяха 23 книги от субсидията. Дарение от Фондация”Детска книга” 7 книги, от Книжарница То1 23 книги. Традиционни станаха Кътовете за юбилеи и годишнини на световни и български автори и споделянето на страницата на читалището, с които привличаме нови читатели и популяризираме хубавата книга. Поддържаме абонамент с вестници и списания. Спечелихме отново проект на МК “ **БЪЛГАРСКИТЕ БИБЛИОТЕКИ-СЪВРЕМЕННИ ЦЕНТРОВЕ ЗА ЧЕТЕНЕ И ИНФОРМИРАНОСТ” на стойност 1435лв.** И закупихме 71 книги**.** Поддържаме абонамент на 2 вестника и 1 списание.

 **Читалищното настоятелство** работи добре и с кметството и с църковното настоятелство по съборите и курбаните за Великден, Никулден, Коледа и с ЦДГ “Мечо Пух“ . Заседанията се провеждат редовно. Има нужната инициативност, екипност и подкрепа. И през тази година имахме дарители за събора и коледните тържества. Работихме добре с РЕКИЦ, Съюза на читалищата и с колегите от групата големи, селски читалища.

Специална благодарност на нашата кметица Румяна Иванова, че има отношение към нашата работа и активно съдейства във всяка дейност и защитава нашите интереси пред община Габрово.За реда и хигиената и през този период се грижеше Петко Петков- благодарност, че и той припознава читалището като свой дом и винаги е насреща за решаването на всеки проблем.

Благодарност на цялото настоятелство и Проверителната комисия. Благодарност на всичките ни доброволки, които се включваха с труда си във всяко начинание и предлагаха и подкрепяха много нови идеи.

Добре е да поработим повече за привличане на млади хора в състава на действителните членове на читалището; Има какво да се направи по самодейността в читалището, да се развиват още таланти и особено певческата група. Искаме да създадем Детска група за забавни песни.; Добре е да разработим още един обичай, освен Лазаруването и да го представяме на сцена. Ще се насочим към Коледуването, защото имаме младежи и носии за тях, има и интерес; Да обогатим костюмите и декорите на театралния състав; Да увеличим достъпа на повече хора до библиотеката с нови форми по селата ; Да продължим да воюваме за пълна бройка с достойно заплащане, за да привлечем млад човек за работа в читалището; Надяваме се да успеем да спечелим още проекти на НФК за развитие на нашата самодейност и обогатяване на всичките ни дейности.

**11.01.2023г. година Изготвил: Недялка Пенева-Игнатова Секретар**

 **Председател:**

**/ Невена Пенева/**